Ole Sohn (SF), 2003-11-14:
Jeg tror, jeg vil starte min ordførertale med lidt dæmpet stemme og håbe, at vi her i salen kan lave en aftale om, at vi ikke siger det, jeg nu siger, til andre, for jeg kommer til at sige noget rosende om statsministeren, og det vil jeg helst ikke have ud af de her lokaler, så lad os lade det blive her.
Det er jeg fuldstændig enig i.
Det er lige præcis essensen af det.
Det er jo en erkendelse af, at her har vi et system, hvor vi i en arbejdsløshedsperiode, hvor alternativet til, at staten gør en aktiv indsats for at skabe beskæftigelse, er lediggang, går ind og siger, at vi med et tilskud, som genererer øget skat og moms, som i øvrigt lige nøjagtig svarer til tilskuddet, kan skabe nye arbejdspladser.
Det er jo en fantastisk ordning.
Der burde man være meget mere offensiv og bruge den i andre sammenhænge
, når alternativet er ledighed.
Så ved jeg godt, at de borgerlige vil sige, at der skal være vækst i den private sektor.
Ja, det skal der.
Den her regering gør det stik modsatte.
Arbejdsløsheden stiger dag for dag for dag.
Så længe vi har en sådan politik, er det da ikke andet end sund fornuft at sige, at så må vi som samfund gå ind og være med til at skabe nogle bedre og mere regulerede forhold for borgere, som for at arbejde i den private sektor, hvilket ofte kan være hårdt med lange arbejdsdage osv., har brug for en hjælpende hånd i hjemmet; det kan være hårdt arbejdende børnefamilier.
Det er da fantastisk, at vi har fået etableret en hjemmeserviceordning netop til dette formål. Jeg er selvfølgelig også glad for, at statsministeren garanterede vælgerne det, gav dem et klokkeklart løfte: Vi ændrer ikke på hjemmeserviceordningen.
Det er jo klart, at når statsministeren siger, at der ikke er planer om at ændre på hjemmeserviceordningen, må man som vælger gå ud fra, at det gælder.
På nøjagtig samme måde, som skattestoppet gælder i hele perioden, må man også gå ud fra, at andre løfter gælder i hele perioden.
Det gør de ikke.
Det er jo bare en erkendelse af, at denne regering har lidt svært ved at overholde de løfter, den har givet vælgerne.
Rent samfundsøkonomisk er vi altså i en situation, hvor regeringen og Dansk Folkeparti og desværre, vil jeg sige, Det Radikale Venstre har besluttet sig for at påføre samfundet en ekstra omkostning ved at neddrosle hjemmeserviceordningen, påføre samfundet en ekstraudgift og påføre minimum 600 personer den tort at kaste dem ud i arbejdsløshed og bringe de mange familier, som har haft glæde af hjemmeserviceordningen, i den situation, at de enten må lukke øjnene og gå over til sort arbejde, hvad jeg selvfølgelig ikke kan anbefale, eller, når de kommer trætte hjem efter en lang og hård dags arbejde, selv må forsøge at holde orden og gøre rent i hjemmet.
Alt i alt må man sige, at her er der ikke alene tale om et klokkeklart valgløftebrud fra den borgerlige regerings side, der er også tale om et klokkeklart samfundsøkonomisk selvmål, som ikke har andet end et ideologisk formål.
Jeg kunne forstå det, hvis man bare ville sige ærligt og redeligt: Vi har brudt valgløftet, fordi vi har en ideologi, som gør, at vi hellere vil have, at folk går arbejdsløse, end at de laver et fornuftigt stykke arbejde.
Alle andre argumenter indtil videre er mig komplet uforståelige. Jeg håber, at det er gået op for forsamlingen, at det ender med, at vi nok stemmer imod ved tredjebehandlingen.